次韻莫翁豐年斷
作者：釋德洪
朝代：宋

paragraphs: 此山分得僧中龍，獨論懸斷今年豐。
定知胸次有造化，是非飽更田舍翁。
清晨一雨符君說，喜如初得丹砂訣。
精神矍鑠口垂涎，一飽可期扶病劣。
老來百事不如人，但願𥝧稏秋如雲。
莫如往年水車聯，龜兆坼出生黄塵。
莫翁心地絕榛鹵，圓中規而方中矩。
千偈平生如建瓴，此詩可意真時雨。
我詩脱口酬未當，只欲與君憑閣望。
萬頃連天綠錦光，舞浪崩騰似春漲。